खबर है कि Airtel ने अपने 499 रुपये वाले पोस्टपेड प्लान को और भी फायदेमंद बना दिया है। अब एयरटेल के सब्सक्राइबर इस प्लान में पहले की तुलना में 87.5 प्रतिशत ज़्यादा डेटा पाएंगे। एयरटेल का दावा है कि उसका 499 रुपये वाला प्लान कंपनी के बेस्ट सेलिंग पोस्टपेड प्लान में से एक है। यह प्लान मायप्लान इनफिनिटी सेगमेंट का है। कंपनी के पास 399 रुपये, 649 रुपये, 799 रुपये और 1,199 रुपये वाले प्लान भी हैं। याद रहे कि इस टेलीकॉम कंपनी ने हाल ही में अपने 649 रुपये वाले पोस्टपेड प्लान में भी बदलाव किए थे। अब इस प्लान में 90 जीबी डेटा मिलता है। इस दौरान बाकी प्लान में कोई बदलाव नहीं किया गया था। अब 499 रुपये वाले प्लान में यूज़र को एयरटेल की ओर से 75 जीबी डेटा मिलेगा। बता दें कि अब तक इसी प्लान में यूज़र को इस्तेमाल के लिए हर महीने 40 जीबी डेटा मिलता था। तुलना में Reliance Jio के पास एक मात्र 199 रुपये का प्लान है जिसमें ग्राहकों को 25 जीबी डेटा मिलता है।